
2015 m. rugsėjo 18 d. pranešimas VIR​​​​​​

Europos reikalų komiteto nariai susitiko su Europos Komisijos pirmininko pavaduotoju Jyrki Katainenu, Europos Komisijos nariu Vyteniu Povilu Andriukaičiu ir Europos investicijų banko prezidentu Verneriu Hoyeriu
2015 m. rugsėjo 18 d. Seimo Europos reikalų komiteto nariai susitiko su Lietuvoje viešinčiu Europos Komisijos vicepirmininku J. Katainenu, Europos Komisijos nariu V. P. Andriukaičiu ir Europos investicijų banko prezidentu W. Hoyeriu. Susitikimo tikslas - pristatyti komiteto nariams Europos Komisijos paskelbtą Investicijų planą Europai, kuriuo siekiama paskatinti ekonomikos augimą ir darbo vietų kūrimą Europoje, ir aptarti Europos strateginių investicijų fondo, kuris yra pagrindinė Investicijų plano Europai sudėtinė dalis, galimybes Lietuvai.
Susitikimo metu išsamiai pristatytas Investicijų plano Europai kertinis akmuo - Europos strateginių investicijų fondas, savo veiklą pradėsiantis jau šį rudenį, ir jo veikimo principai bei aptarti būdai pasinaudoti šio fondo teikiamomis finansavimo galimybėmis. Europos reikalų komiteto nariai kartu su Komisijos nariais ir Europos investicijų banko prezidentu diskutavo apie fondo galimybes pritraukti papildomas investicijas numatytiems tikslams pasiekti bei Lietuvoje finansuotinas sritis.
Komiteto nariai pažymėjo, kad Lietuva suinteresuota Europos strateginių investicijų fondo finansavimo galimybėmis, o verslas nestokoja susidomėjimo, išteklių ir ekspertinių pajėgumų, reikalingų pasinaudoti jomis, ir išreiškė įsitikinimą, jog Europos strateginių investicijų fondas ir Lietuvoje kuriami fondai galėtų ieškoti bendros veiklos galimybių, kadangi šių fondų finansavimo kryptys atitinka Investicijų plano Europai tikslus.
2014 m. lapkričio 28 d. Europos Komisija pristatė Investicijų planą Europai, kuriuo siekiama paskatinti ekonomikos augimą ir darbo vietų kūrimą Europoje. Šį planą sudaro trys viena kitą papildančios dalys: 

I. Ne mažiau kaip 315 mlrd. EUR papildomų investicijų pritraukimas per ateinančius trejus metus, kuo efektyviau panaudojant viešuosius išteklius ir skatinant privačiojo sektoriaus investicijas.

II. Tikslinės iniciatyvos siekiant užtikrinti, kad šios investicijos atitiktų realiosios ekonomikos poreikius. 

III. Priemonės, kuriomis siekiama užtikrinti didesnį reglamentavimo sistemos nuspėjamumą ir pašalinti investavimo kliūtis, taip didinant Europos patrauklumą ir kartu stiprinant šio plano poveikį.
2015 m. liepos mėn. pasirašytas Europos Komisijos ir Europos investicijų banko susitarimas dėl Europos strateginių investicijų fondo; patvirtintos kitos priemonės, sudarančios prielaidas fondui pradėti veiklą rudens pradžioje.
Europos reikalų komiteto patarėja Renata Lygienė
renata.lygiene@lrs.lt; 2396592

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

